Predkladacia správa

Návrh zákona o vykonaní príkazu na zaistenie majetku alebo dôkazov v Európskej únii sa predložil do legislatívneho procesu na základe Plánu legislatívnych úloh vlády Slovenskej republiky na rok 2005.

Cieľom predloženého návrhu je transponovanie Rámcového rozhodnutia Rady 2003/577/SVV z 22. júla 2003 o vykonaní príkazu na zaistenie majetku alebo dôkazov v Európskej únii do slovenského právneho poriadku.  

Navrhovaná právna úprava sleduje upraviť zákonný rámec postupu pri vydávaní, uznávaní a vykonávaní príkazu na zaistenie majetku a príkazu na zaistenie dôkazov v rámci členských štátov Európskej únie vychádzajúc zo zásady vzájomného uznávania rozhodnutí justičných orgánov členských štátov Európskej únie prijatej Európskou radou v Tampere v roku 1999. 

Zákon upravuje postup justičných orgánov Slovenskej republiky ako orgánov vykonávajúceho štátu (štátu, v ktorom má byť uznaný a vykonaný príkaz na zaistenie vydaný justičným orgánom iného členského štátu EÚ), ako aj štátu pôvodu (štátu, v ktorom bol vydaný príkaz na zaistenie, ktorý má byť uznaný a vykonaný v inom členskom štáte EÚ). Upravuje sa otázka príslušnosti justičných orgánov Slovenskej republiky pri vydávaní, uznávaní a vykonávaní príkazu na zaistenie, definujú sa základné pojmy a podrobne sa upravuje postup justičných orgánov Slovenskej republiky a ďalšie súvisiace otázky, ktoré s vydaním, uznaním a vykonaním príkazu na zaistenie súvisia. Ak zákon neobsahuje osobitnú úpravu, použijú sa na postup justičných orgánov Slovenskej republiky primerane ustanovenia Trestného poriadku. Prínos predkladanej právnej úpravy bude spočívať v uľahčenej justičnej spolupráci prostredníctvom bezprostredného priameho styku justičných orgánov členských štátov EÚ.

Návrh zákona nebude mať finančný, ekonomický ani environmentálny vplyv, ani vplyv na zamestnanosť a podnikateľské prostredie.

Návrh zákona bol zaslaný na riadne medzirezortné pripomienkové konanie; zásadné pripomienky uplatnili Generálna prokuratúra SR, Ministerstvo vnútra SR a Ministerstvo životného prostredia SR. Všetky zásadné rozpory boli odstránené.

Návrh zákona sa predkladá na rokovanie vlády a jej legislatívnej rady bez rozporov.

Návrh zákona bol predmetom rokovania Legislatívnej rady vlády SR dňa 20.9.2005 – jej pripomienky boli do návrhu zákona zapracované.